ઘણા લોકો એવું કહેતા જોવા મળે છે કે, સચિન પોતાના અંગત રેકોર્ડ્ઝ માટે રમતો રહ્યો પણ જો એક સાચા ફેન તરીકે વિચારશો તો તમારો દૃષ્ટિકોણ બદલાઈ શકે છે. 2003માં જ્યારે ઈન્ડિયા વર્લ્ડકપ હાર્યું ત્યારે આખો દેશ ગમગીન હતો. તેંડુલકરને આ ટુર્નામેન્ટમાં શ્રેષ્ઠ બેટ્સમેન માટે ગોલ્ડન બેટનો એવોર્ડ મળેલો. જ્યારે તેનું નામ આ એવોર્ડ માટે એનાઉન્સ થયું ત્યારે તેના ચહેરાના હાવભાવ ઘણું કહી જતા હતા. પોતાની ટીમ અને દેશને વર્લ્ડકપ ન અપાવી શકવાનું દુ:ખ તેની બોડી લેંગ્વેજ પર સ્પષ્ટપણે દેખાઈ આવતું હતું. 1999માં જ્યારે ઈગ્લેંન્ડમાં વર્લ્ડકપ રમાયો ત્યારે સચિનના પિતા અને પ્રેરણાસ્ત્રોતનું અવસાન થયેલું. બીજુ કોઈ હોત તો કદાચ ભાંગી પડત પણ એ સચિન હતો કે, જેણે પોતાના પિતાને અગ્નિદાહ આપી બીજી જ મેચમાં કેન્યા સામે શાનદાર સેન્ચુરી ફટકારી ટીમને જીત અપાવેલી. આવા પ્રસંગો તેને મહાનથી પણ ઉપરના દરજ્જે બેસાડે છે.